b'\n_START_ARTICLE_\nLu\xc3\xads de Cam\xc3\xb5es\n_START_SECTION_\nBiografia\n_START_PARAGRAPH_\nSe sap molt poc de la vida de Cam\xc3\xb5es, i tot all\xc3\xb2 que hom creu con\xc3\xa8ixer \xc3\xa9s, en la majoria dels casos, dubt\xc3\xb3s. Sembla que va n\xc3\xa0ixer a Lisboa cap al 1524, d\'una fam\xc3\xadlia arribada del nord (Chaves), per\xc3\xb2 aix\xc3\xb2 no \xc3\xa9s segur. Els defensors d\'aquesta teoria consideren a Sim\xc3\xa3o Vaz de Cam\xc3\xb5es son pare i a Anna de S\xc3\xa1 e Macedo sa mare. Per via paterna, Cam\xc3\xb5es estaria emparentat amb el trobador gallec Vasco Pires de Cam\xc3\xb5es i per part materna amb el navegant Vasco de Gama._NEWLINE_Va viure algun temps a Co\xc3\xafmbra, on hauria freq\xc3\xbcentat les aules d\'humanitats, tal vegada en el monestir de Santa Cruz, ja que ac\xc3\xad tenia un oncle. No obstant aix\xc3\xb2, malgrat que l\'exist\xc3\xa8ncia d\'aquell oncle, Bento de Cam\xc3\xb5es, estiga documentada, no hi ha proves documentals de l\'estada del poeta a Co\xc3\xafmbra. En algun lloc, afirmen els estudiosos de la seua vida, va haver d\'adquirir el gran bagatge cultural que demostra posseir a les seues obres._NEWLINE_Va tornar a Lisboa i va portar una vida boh\xc3\xa8mia. Se li atribueixen diversos amors, no nom\xc3\xa9s amb dames de la cort, sin\xc3\xb3 fins i tot amb la mateixa infanta Maria, germana del rei Manuel I de Portugal. El 1553, despr\xc3\xa9s d\'haver estat empresonat per un altercat, se\'n va a l\'\xc3\x8dndia, i aquest \xc3\xa9s un dels pocs fets de la seua vida que els documents corroboren. Es va instal\xc2\xb7lar a la ciutat de Goa, on sembla que va escriure gran part de la seua obra._NEWLINE_Va tornar a Portugal, per\xc3\xb2 pel cam\xc3\xad va naufragar en les costes de Mo\xc3\xa7ambic i va ser for\xc3\xa7at, per falta de mitjans, a quedar-s\'hi. Va ser a Mo\xc3\xa7ambic on el seu amic Diogo do Couto el va trobar, trobada que es relata a la seua obra, i va declarar que el poeta s\'hi trobava en un era: "tan pobre que vivia dels amics". Va ser Diogo do Couto qui li va pagar el viatge fins a Lisboa, on finalment va arribar l\'any 1569._NEWLINE_Pobre i malalt, va aconseguir publicar Os Lus\xc3\xadadas (Els lusos) l\'any 1572 gr\xc3\xa0cies a les influ\xc3\xa8ncies d\'alguns amics pr\xc3\xb2xims al rei Sebasti\xc3\xa0 I de Portugal. Per\xc3\xb2 fins i tot la publicaci\xc3\xb3 de Os Lus\xc3\xadadas est\xc3\xa0 tenyida de misteri - hi ha dues edicions del mateix any i no se sap quina de les dues va ser la primera. En recompensa als serveis prestats a la p\xc3\xa0tria, el rei li va concedir una modesta pensi\xc3\xb3, per\xc3\xb2 fins i tot aquesta pensi\xc3\xb3 seria lliurada sempre amb retard i no va salvar el poeta de l\'extrema pobresa._NEWLINE_Respecte a la seua obra l\xc3\xadrica, el volum de les seues rimes li va ser robat. Aix\xc3\xad, l\'obra l\xc3\xadrica de Cam\xc3\xb5es va ser publicada p\xc3\xb2stumament i no hi ha acord entre els diferents editors respecte al nombre de sonets escrits pel poeta. Hi ha diferents edicions de la seua obra l\xc3\xadrica, per\xc3\xb2 no hi ha una completa certesa respecte de l\'autoria d\'algunes de les peces._NEWLINE_Va morir a Lisboa el 10 de juny de 1580 i un amic va haver de pagar la sepultura. El seu t\xc3\xbamul, que se suposa va ser col\xc2\xb7locat prop del convent de Santa Anna a Lisboa, es va perdre en el terratr\xc3\xa8mol de 1755, per la qual cosa s\'ignora el parador de les seues restes mortals. Restes mortals que no estan en cap dels dos t\xc3\xbamuls oficials que li estan dedicats actualment - un al monestir dels Jer\xc3\xb3nimos a Lisboa i un altre al Pante\xc3\xb3 Nacional._NEWLINE_Se\'l considera el major poeta portugu\xc3\xa8s, situant-se la seua obra entre el classicisme i el manierisme. Alguns dels seus sonets, com el conegut Amor \xc3\xa9 fogo (Amor \xc3\xa9s foc), per l\'\xc3\xbas de les paradoxes, anuncia ja el barroc que s\'aproximava._NEWLINE_El Premi Lu\xc3\xads de Cam\xc3\xb5es \xc3\xa9s el m\xc3\xa9s important en llengua portuguesa. Va ser institu\xc3\xaft en 1988 pels governs del Brasil i de Portugal.'